钦定古今图书集成/理学汇编/文学典/第067卷 > 姚铉
## 钦定古今图书集成/理学汇编/文学典/第067卷 > 姚铉

按《宋史文苑传》：“铉字宝之，庐州合肥人。太平兴国八
年进士甲科，解褐大理评事，知潭州湘乡县，三迁殿
中丞，通判简、宣、昇三州。淳化五年，直史馆，侍宴内苑，
应制赋《赏花钓鱼》诗，特被嘉赏。翌日，命中使就第赐
白金以奖之。至道初，迁太常丞，充京西转运使，历右
正言、右司谏、河东转运使。俄上言曰：‘伏见诸路官吏’”，
或彊明莅事，惠爱及民者，则必立教条，除其烦扰。然
狡胥之辈，非其所便，候其罢官，悉藏记籍，害公蠹政，
莫甚于此。《礼》云：“其人存则其政举，其人亡则其政息。”
又语曰：“旧令尹之政，必告新令尹。”斯实圣人之格言，
国家之急务也。欲望所在官吏，有经画利济、事可长
久者，岁终书历，受代日录付新官，俾“之遵守。若事有
灼然匪便，听上闻，俟报改正。”诏从之。咸平五年，河决
郓州王陵埽，东南注钜野。又淮西城中积水坏庐舍，
以铉知州事，徙州于汶阳乡之高原，委以营度，许便
宜从事。工毕，加起居舍人、京东转运使，徙两浙路。铉
隽爽，颇尚气，薛映知杭州，与之不协，事多矛盾。映摭
铉罪状数条，密以闻。诏使劾之，当夺一官，特除名，贬
连州文学。吉州之万安。抵虔江，有赣石，舟行其中，湍
险万状，铉过感而赋之以自况。大中祥符五年，会赦
移岳州，又移舒州，俄授本州团练副使。天禧四年卒，
年五十三。铉文词敏丽，善笔札，藏书至多，颇有异本。
两浙课吏写书，亦薛映所掎之一事，虽被窜斥，犹佣
夫荷担以自随。有集二十卷，又采唐人文章，纂为百
卷，目曰《文粹》。卒后，子嗣复以其书上献，诏藏内府，授
嗣复永城主簿。幼子称俊颖美秀，颇善属辞，裁十岁
卒。铉纪其事为《聪悟录》，人多传之。